Honoré Dutrey

Honoré Dutrey (1894 New Orleans, Louisiana – 21. heinäkuuta 1935 Chicago, Illinois) Eugene Chadbourne: Honoré Dutrey Allmusic.com. Viitattu 30.1.2013.  oli yhdysvaltalainen jazzpasunisti. Parhaiten hänet muistetaan King Oliverin Creole Jazz Bandista, jossa hän soitti ensin vuosina 1920–1924. 

 Elämä 

 Nuoruus ja uran alku 

Honoré Dutreyn tarkka syntymäaika ei ole tiedossa. Yleisimmän tiedon mukaan hän syntyi vuonna 1894 New Orleansissa, Louisianan osavaltiossa. Hänen nuoruudestaan ei tiedetä paljoa. Hänellä oli ainakin yksi veli (Sam Dutrey sr.), joka oli myös muusikko. Honoré Dutrey Hurricanebrassband.nl, 10.4.2009. Viitattu 30.1.2013.  Dutrey varttui New Orleansissa ja oppi jo nuorena soittamaan pasuunaa. 

Vuonna 1910 Dutrey aloitti ammattimaisen esiintymisen.Honoré Dutrey (1894–1935)  Redhotjazz.com. Viitattu 30.1.2013.  Eräs hänen ensimmäisistä työpaikoistaan oli Melrose Brass Band, jossa hän aloitti soittamisen 1911. Useimmat Dutreyn ensimmäisistä kokoonpanoista, joissa hän työskenteli, olivat torvisoittokuntia. Melrose Brass Bandin lisäksi hän soitti Excelcior Brass Bandissa ja George McCullum vanhemman johtamassa soittokunnassa. Soittokuntien lisäksi Dutrey esiintyi pienemmissä kokoonpanoissa. Veljensä Samin kanssa hän soitti Silver Leaf Orchestrassa. Hän soitti 1910-luvulla lisäksi muun muassa Jimmie Noonen yhtyeessä ja Excelcior Jazz Bandissa. Excelcior Jazz Bandin oli perustanut Henry Allen sr., jonka poika Henry Allen jr. oli kuuluisa jazztrumpetisti.

Yhdysvaltojen liityttyä ensimmäiseen maailmansotaan Dutrey liittyi laivastoon 1917. Hän joutui laivalla onnettomuuteen, jossa hänen keuhkonsa vahingoittuivat ja hän kärsi lopun elämäänsä astmasta. Sairaudesta huolimatta hän jatkoi pasuunan soittoa. Kotiuduttuaan hän palasi New Orleansiin.

 King Oliverin Creole Jazz Band 

Vuosina 1920‒1924 Dutrey soitti kornetisti King Oliverin johtamassa Creole Jazz Bandissa. Creole Jazz Band teki vuonna 1923 useita levytyksiä.King Oliver’s Creole Jazz Band ja sen levytykset Redhotjazz.com. Viitattu 30.1.2013.  Äänitykset tehtiin Richmondissa, Indianassa. Dutreyn ja Oliverin lisäksi yhtyeessä soittivat muun muassa Louis Armstrong (kornetti), Lil Hardin (piano), Johnny Dodds (klarinetti), Bill Johnson (banjo ja kontrabasso), Stump Evans (C-melodiasaksofoni), Johnny St. Cyr (banjo ja kitara) ja Warren ”Baby” Dodds (rummut). Joissakin kappaleissa soitti lisäksi bassosaksofonia tai tuubaa ”Papa” Charlie Jackson.King Oliver 1923-1926 (cd-julkaisu 1996) Allmusic.com. Viitattu 30.1.2013.  Jackson kuitenkin tunnetaan paremmin banjon ja kitaran soittajana.

Creole Jazz Bandissa pasunistilla oli tietty roolitus. Creole Jazz Bandin rakenne koostui neljästä vaskipuhaltimesta: I kornetti (Oliver), II kornetti (Louis Armstrong), pasuuna (Dutrey) ja tuuba (”Papa” Charlie Jackson). Se oli tyypillinen New Orleansin jazzorkesterin kokoonpano. Myöhemmin kontrabasso rytmisoittimena korvasi tuuban. Pasunisti Turk Murphy on selittänyt tätä rakennetta ja siihen liittyviä ongelmia. Pasuunan roolina oli soittaa korkeita säveliä legatona. Dutrey oli yksi tämän tyylin parhaita edustajia kautta aikojen. Pasunistin oli välttämätöntä kyetä soittamaan ylärekisteristä. Jos pasunisti soitti liian matalalta, hän joutui konfliktiin tuuban tai kontrabasson kanssa. Keskirekisteri oli puolestaan varattu toisen kornetin (tai trumpetin) soittajalle. Pasuuna vaikeuttaa keskirekisterissä soitettuna kornetin äänen erottumista. Ylärekisterin korkeimmat soinnut puolestaan soitti klarinetisti. Dutrey hallitsi mestarillisesti tämän roolituksen.

 Viimeiset vuodet 

Jätettyään Oliverin orkesterin Dutrey muutti Chicagoon. Muusikoiden elinolosuhteet Chicagossa olivat aivan toisenlaiset kuin New Orleansissa. Chicagossa monet mustista muusikoista elivät lähes köyhyydessä. New Orleansissa Dutrey, kuten moni muukin afroamerikkalainen muusikko, oli omistanut talon. 

Chicagon-vuosinaan Dutrey pääsi johtamaan omaa yhtyettä. Lisäksi hän soitti muun muassa viulisti Carroll Dickersonin (1895–1957) yhtyeessä. Vuonna 1927 Dutrey työskenteli Louis Armstrongin johtamassa Stompers-nimisessä kokoonpanossa, joka soitti Chicagossa Sunset Cafe -nimisessä paikassa, joka sijaitsi East 35th Streetin ja Calumet Avenuen kulmauksessa. Louis Armstrong and His Stompers Redhotjazz.com. Viitattu 30.1.2013.  Yhtye teki vain yhden levytyksen, joka julkaistiin vasta vuonna 1942.

Viimeiset vuotensa Dutrey soitti Johnny Doddsin yhtyeissä. Kesällä 1928 Doddsin johtama Johnny Dodds Washboard Band teki myös muutamia levytyksiä.Johnny Dodds Washboard Band  Redhotjazz.com. Viitattu 30.1.2013.  Yhtyeen runko koostui aiemmin King Oliverin ja Louis Armstrongin yhtyeissä soittaneista muusikoista. Siinä soittivat Lil Hardin (piano), J. Dodds (klarinetti), Baby Dodds (pyykkilauta ja rummut), Dutrey (pasuuna) ja Bill Johnson (kontrabasso)), mutta kornettia soitti Armstrongin tilalla Natty Dominique. Sama kokoonpano levytti vielä 1929 nimellä Johnny Dodds and his Orchestra.Johnny Dodds and his Orchestra  Redhotjazz.com. Viitattu 30.1.2013. 

Dutrey joutui astman vuoksi lopettamaan soittamisen vuonna 1930.Honore Dutrey Discogs.com. Viitattu 30.1.2013.  Hän kuoli astmaan Chicagossa 21. heinäkuuta 1935.  

 Lähteet 

Luokka:Yhdysvaltalaiset pasunistit
Luokka:Yhdysvaltalaiset jazzmuusikot
Luokka:Jazzpasunistit
Luokka:Vuonna 1894 syntyneet
Luokka:Vuonna 1935 kuolleet